

Prezentul document conține informațiile aprobate referitoare la produs pentru Twinrix Adult, cu evidențierea modificărilor aduse de la procedura anterioară care au afectat informațiile referitoare la produs (EMEA/H/C/000112/WS2594/G).

Mai multe informații se pot găsi pe site-ul Agenției Europene pentru Medicamente:
https://www.ema.europa.eu/en/medicines/human/EPAR/twinrix-adult


























ANEXA I 

REZUMATUL CARACTERISTICILOR PRODUSULUI 




1.	DENUMIREA COMERCIALĂ A MEDICAMENTULUI 

Twinrix Adult suspensie injectabilă în seringă preumplută
vaccin hepatitic A (inactivat) şi vaccin hepatitic B recombinant (ADNr) (adsorbite).


2.	COMPOZIŢIA CALITATIVĂ ŞI CANTITATIVĂ 

1 doză (1 ml) conţine:

Virus hepatitic A (inactivat)1,2	720 Unităţi ELISA
Antigen de suprafaţă al virusului hepatitic B3,4	20 micrograme

1Produs pe celule diploide umane (MRC-5)
2Adsorbit pe hidroxid de aluminiu hidratat	0,05 miligrame Al3+
3Produs pe celule de drojdie (Saccharomyces cerevisiae) modificate prin inginerie genetică, prin tehnologie ADN recombinant
4Adsorbit pe fosfat de aluminiu	0,4 miligrame Al3+

Vaccinul poate conţine urme de  neomicină care este folosită în cursul procesului de fabricaţie (vezi pct. 4.3).

Pentru lista tuturor excipienţilor, vezi pct. 6.1.


3.	FORMA FARMACEUTICĂ 

Suspensie injectabilă.
Suspensie albă lăptoasă.


4.	DATE CLINICE 

4.1	Indicaţii terapeutice 

Twinrix Adult este indicat la adulţii şi adolescenţii cu vârsta mai mare de 16 ani care nu sunt imunizaţi şi care prezintă riscul infectării atât cu virusul hepatitic A, cât şi al hepatitei B.

4.2	Doze şi mod de administrare 

Dozaj 

- Doze

La adulţi şi adolescenţi cu vârsta mai mare de 16 ani este recomandată o doză de 1,0 ml.

- Schema de vaccinare primară

Ciclul de vaccinare primar standard cu Twinrix Adult constă din trei doze, prima fiind administrată la data aleasă, a doua cu o lună mai târziu şi a treia cu şase luni după prima doză.
 
La adulţi, în circumstanţe excepţionale, când se anticipează o călătorie la o lună sau mai mult după iniţierea programului de vaccinare, dar nu mai este suficient timp pentru a completa schema obişnuită de vaccinare la 0, 1 şi 6 luni, se poate aplica o schemă de trei injecţii intramusculare la 0, 7 şi 21 zile. Când se aplică această schemă, se recomandă o a patra doză la 12 luni după prima doză.

Schema pentru care s-a optat va fi respectată. Odată iniţiat, ciclul primar de vaccinare trebuie completat cu acelaşi vaccin.

- Doza de rapel

Sunt disponibile date cu privire la persistenţa anticorpilor pe termen lung după vaccinarea cu TWINRIX Adult, pe o perioadă de până la 20 ani după vaccinare (vezi pct. 5.1). Titrurile de anticorpi anti-HBs şi anti-VHA observate după ciclul de vaccinare primar cu vaccinul combinat sunt de acelaşi ordin de mărime cu titrurile de anticorpi observate după vaccinarea cu vaccinurile monovalente. Prin urmare, recomandările generale pentru rapel pot fi extrase din experienţa cu vaccinurile monovalente.

Hepatita B

Nu a fost încă stabilită necesitatea unei doze de rapel pentru vaccinul hepatitic B la persoane sănătoase care au primit un ciclu primar de vaccinare complet; totuşi, în prezent, unele programe oficiale de vaccinare includ recomandarea administrării unei doze de rapel de vaccin hepatitic B şi acest lucru trebuie respectat.

Pentru anumite categorii de subiecţi sau pacienţi expuşi la VHB (cum sunt: pacienţii hemodializaţi sau cei imunocompromişi) trebuie luate în considerare măsuri de precauţie, astfel încât să se asigure un nivel de anticorpi ≥ 10 UI/l.

Hepatita A

Nu a fost încă complet stabilit dacă persoanele imunocompetente care au răspuns la vaccinarea hepatitică A necesită doze de rapel, deoarece, în absenţa anticorpilor detectabili, protecţia poate fi asigurată de memoria imunologică. Recomandările pentru rapel se bazează pe presupunerea că anticorpii sunt necesari pentru protecţie.

În situaţia când sunt necesare doze de rapel de vaccin hepatitic A şi hepatitic B, se poate administra Twinrix Adult. În mod alternativ, persoanelor cărora li s-a administrat Twinrix Adult în ciclul primar de imunizare li se poate administra o doză de rapel din ambele vaccinuri monovalente.

Mod de administrare 

Twinrix Adult este destinat injectării intramusculare, preferabil în regiunea deltoidiană.

În mod excepţional, vaccinul poate fi administrat subcutanat la pacienţii cu trombocitopenie sau tulburări hemoragipare. Totuşi, această cale de administrare poate determina un răspuns imun sub optim la vaccin (vezi pct. 4.4).

4.3	Contraindicaţii 

Hipersensibilitate la substanţa activă sau la oricare dintre excipienţii enumeraţi la pct. 6.1 sau la neomicină.

Hipersensibilitate apărută după administrarea anterioară a vaccinurilor hepatitice A şi/sau B.

Administrarea Twinrix Adult va fi amânată la pacienţii cu boli febrile acute severe.

4.4	Atenţionări şi precauţii speciale pentru utilizare 

Sincopa (leşinul) poate să apară după, sau chiar înaintea oricărei vaccinări, în special la adolescenţi, ca un răspuns psihogen la acul de seringă. Aceasta poate fi însoţită de câteva simptome neurologice, cum sunt tulburarea temporară a vederii, paraestezie şi mişcări tonico-clonice ale membrelor în timpul recuperării. Pentru a preveni rănirea ca urmare a leşinului, este important să fie luate măsuri de precauţie.

Este posibil ca subiecţii să fie în perioada de incubaţie a hepatitei A sau B la momentul vaccinării. Nu se cunoaşte dacă Twinrix Adult va preveni apariţia hepatitei A sau B în aceste cazuri.

Vaccinul nu va preveni infecţia determinată de alţi agenţi cum sunt: virusul hepatitic C sau hepatitic E şi de alţi agenţi patogeni cu tropism hepatic.

Twinrix Adult nu este recomandat pentru profilaxia postexpunere (de exemplu înţepături de ac).

Vaccinul nu a fost testat la pacienţii cu imunitate afectată. La pacienţii hemodializaţi şi la persoanele cu sistem imunitar afectat, este posibil să nu poată fi obţinute titrurile adecvate de anticorpi anti-VHA şi anti-HBs după imunizarea primară, ca urmare, aceşti pacienţi pot necesita doze suplimentare de vaccin.

S-a observat că obezitatea (IMC ≥ 30 kg/m2) reduce răspunsul imunitar la vaccinurile hepatitice A.
Au fost observaţi anumiţi factori care reduc răspunsul imun la vaccinurile hepatitice B. Aceşti factori sunt: vârsta înaintată, sexul masculin, obezitatea, fumatul, calea de administrare şi anumite boli cronice preexistente. Trebuie luată în considerare testarea serologică a acelor persoane care pot prezenta risc de a nu obţine seroprotecţia după un program complet de vaccinare cu Twinrix Adult. Poate fi luată în considerare administrarea de doze suplimentare persoanelor care nu au răspuns sau care nu au răspuns optim la o schemă de vaccinare.

Ca şi în cazul celorlalte vaccinuri injectabile, trebuie să fie întotdeauna la îndemână tratament şi supraveghere medicală adecvate pentru cazul apariţiei unui eveniment anafilactic rar după administrarea vaccinului.

Deoarece administrarea intradermică sau intramusculară în muşchiul gluteal poate determina un răspuns sub cel optim la vaccin, aceste căi de administrare trebuie evitate. Cu toate acestea, în mod excepţional Twinrix Adult poate fi administrat subcutanat la pacienţi cu trombocitopenie sau tulburări hemoragipare, deoarece în cazul administrării intramusculare la aceşti subiecţi pot să apară sângerări (vezi pct. 4.2).

În nicio circumstanţă Twinrix Adult nu trebuie administrat intravascular.

Ca în cazul tuturor vaccinurilor, este posibil să nu se obţină un răspuns imun la toate persoanele vaccinate.

Acest vaccin conţine sodiu mai puţin de 1 mmol (23 mg) per doză, adică practic „nu conţine sodiu”.

Trasabilitate
Pentru a avea sub control trasabilitatea medicamentelor biologice, numele și numărul lotului medicamentului administrat trebuie înregistrate cu atenție.

4.5	Interacţiuni cu alte medicamente şi alte forme de interacţiune 

Nu au fost obţinute date referitoare la administrarea concomitentă a Twinrix Adult cu imunoglobuline specifice împotriva hepatitei A sau B. Totuşi, când vaccinurile monovalente hepatitice A şi B au fost administrate concomitent cu imunoglobulinele specifice, nu a fost observată o influenţă asupra seroconversiei, deşi poate rezulta un titru mai mic de anticorpi.

Deşi administrarea concomitentă a Twinrix Adult şi a altor vaccinuri nu a fost studiată în mod specific, se anticipează că, dacă sunt folosite seringi diferite şi alte locuri de administrare, nu vor fi observate interacţiuni.

Poate fi de aşteptat ca la pacienţii cărora li se administrează tratament imunosupresiv sau la pacienţii cu imunodeficienţe să nu fie obţinut un răspuns adecvat.

4.6	Fertilitatea, sarcina şi alăptarea 

Sarcina 

Efectul Twinrix Adult asupra dezvoltării embrio-fetale, peri-natale şi post-natale a fost evaluat la şobolani. Acest studiu nu a evidenţiat efecte dăunătoare directe sau indirecte asupra fertilităţii, sarcinii, dezvoltării embrionare/fetale, naşterii sau dezvoltării post-natale.

Efectul Twinrix Adult asupra dezvoltării embrio-fetale, peri-natale sau post-natale nu a fost evaluat prospectiv în studiile clinice.

Date privind efectele la un număr limitat de femei gravide, vaccinate cu Twinrix Adult, nu indică nicio reacţie adversă asupra sarcinii sau asupra sănătăţii fătului/nou-născutului. Chiar dacă nu este de aşteptat ca antigenul de suprafaţă al virusului hepatitic B recombinat să aibă reacţii adverse asupra sarcinii sau fătului, este recomandat ca vaccinarea să fie amânată după naştere, cu excepţia cazului în care este urgent nevoie ca mama să se protejeze împotriva infecţiei cu hepatita B.

Alăptarea 

Nu se cunoaşte dacă Twinrix Adult se excretă în laptele uman. Excreţia Twinrix Adult în lapte nu a
fost studiată la animale. Decizia de a continua/întrerupe alăptarea sau de a continua/întrerupe tratamentul cu Twinrix Adult trebuie luată evaluând atent beneficiul alăptării copilului şi beneficiul terapiei cu Twinrix Adult la femeia care alăptează.

4.7	Efecte asupra capacităţii de a conduce vehicule şi de a folosi utilaje 

Twinrix Adult nu are sau are o influenţă neglijabilă asupra capacităţii de a conduce vehicule şi de a folosi utilaje.

4.8	Reacţii adverse 

Rezumatul profilului de siguranţă

Profilul de siguranţă prezentat mai jos se bazează pe o analiză agregată a evenimentelor per doză de la mai mult de 6000 subiecţi cărora li s-a administrat vaccinul fie conform schemei standard la 0, 1, 6 luni (n=5683), fie conform schemei accelerate la 0, 7, 21 zile (n=320). Cele mai frecvent raportate reacţii adverse după administrarea Twinrix Adult, conform schemei standard la 0, 1, 6 luni sunt durere şi eritem cu o frecvenţă de înregistrare per doză de 37,6% şi, respectiv, 17%.

În două studii clinice în care Twinrix Adult a fost administrat la 0, 7, 21 zile, simptomele generale şi locale urmărite global au fost raportate cu aceleaşi categorii de frecvenţă ca cele definite mai jos. După o a patra doză administrată în luna a 12-a, incidenţa reacţiilor adverse sistemice şi locale a fost comparabilă cu cea observată după vaccinarea la 0, 7, 21 zile. 

În studii comparative s-a observat că frecvenţa evenimentelor adverse urmărite după administrarea Twinrix Adult nu diferă de frecvenţa evenimentelor adverse urmărite după administrarea vaccinurilor monovalente.

Lista tabelară a reacţiilor adverse

Frecvenţele sunt raportate după cum urmează:
Foarte frecvente:	 1/10
Frecvente:	 1/100 şi < 1/10
Mai puţin frecvente:	 1/1000 şi < 1/100
Rare:	 1/10000 şi < 1/1000
Foarte rare:	< 1/10000


	Clasificare pe aparate, sisteme şi organe
	Frecvenţă
	Reacţii adverse

	Studii clinice

	Infecţii şi infestări
	Mai puţin frecvente
	Infecţii ale tractului respirator superior

	Tulburări hematologice şi limfatice
	Rare
	Limfadenopatie

	Tulburări metabolice şi de nutriţie
	Rare
	Scădere a apetitului alimentar

	Tulburări ale sistemului nervos

	Foarte frecvente
	Cefalee

	
	Mai puţin frecvente
	Ameţeli

	
	Rare
	Hipoestezie, parestezie

	Tulburări vasculare
	Rare
	Hipotensiune arterială

	Tulburări gastro-intestinale

	Frecvente
	Simptome gastro-intestinale, diaree, greaţă

	
	Mai puţin frecvente
	Vărsături, durere abdominală*

	Modificări cutanate şi ale ţesutului subcutanat
	Rare
	Erupţie cutanată tranzitorie, prurit

	
	Foarte rare
	Urticarie

	Tulburări musculo-scheletice şi ale ţesutului conjunctiv

	Mai puţin frecvente
	Mialgie

	
	Rare
	Artralgie

	Tulburări generale şi la nivelul locului de administrare

	Foarte frecvente
	Durere şi eritem la locul injectării, fatigabilitate

	
	Frecvente
	Edem la locul injectării, reacţii la locul injectării (cum ar fi hematom, prurit şi echimoză), stare generală de rău

	
	Mai puţin frecvente
	Febră (≥ 37,5°C)

	
	Rare
	Simptome asemănătoare infecţiei cu virus gripal, frisoane

	Supravegherea după punerea pe piaţă

	În urma utilizării Twinrix sau a altor vaccinuri monovalente hepatitice A sau B ale GlaxoSmithKline, au fost raportate următoarele reacţii adverse: 

	Infecţii şi infestări
	Meningită

	Tulburări hematologice şi limfatice

	Trombocitopenie, purpură trombocitopenică

	Tulburări ale sistemului imunitar

	Anafilaxie, reacţii alergice incluzând reacţii anafilactoide şi afecţiuni asemănătoare bolii serului

	Tulburări ale sistemului nervos

	Encefalită, encefalopatie, nevrită, neuropatie, paralizie, convulsii

	Tulburări vasculare
	Vasculită

	Tulburări cutanate şi ale ţesutului subcutanat
	Angioedem, lichen plan, eritem polimorf


	Tulburări musculo-scheletice şi ale ţesutului conjunctiv
	Artrită, slăbiciune musculară


	 Tulburări generale şi la nivelul locului de administrare
	Durere la locul injectării

	Ca urmare a utilizării pe scară largă a vaccinurilor monovalente hepatitic A şi/sau hepatitic B, au fost raportate în plus următoarele evenimente adverse în asociere temporală cu vaccinarea:

	Tulburări ale sistemului nervos

	Scleroză multiplă, mielită, paralizie facială, polinevrite cum sunt sindromul Guillain-Barré (cu paralizie ascendentă), nevrită optică

	Tulburări generale şi la nivelul locului de administrare
	Senzaţie de înţepătură şi arsură 


	Investigaţii diagnostice
	Valori anormale ale testelor funcţiei hepatice


* se referă la reacţiile adverse observate în studiile clinice realizate cu formularea pediatrică

Raportarea reacţiilor adverse suspectate 
Raportarea reacţiilor adverse suspectate după autorizarea medicamentului este importantă. Acest lucru permite monitorizarea continuă a raportului beneficiu/risc al medicamentului. Profesioniştii din domeniul sănătăţii sunt rugaţi să raporteze orice reacţie adversă suspectată prin intermediul sistemului naţional de raportare, aşa cum este menţionat în Anexa V. 

4.9	Supradozaj 

Cazuri de supradozaj au fost raportate în timpul supravegherii după punerea pe piaţă. Reacţiile adverse raportate în urma supradozajului au fost similare cu cele raportate în urma administrării normale a vaccinului.


5.	PROPRIETĂŢI FARMACOLOGICE 

5.1	Proprietăţi farmacodinamice 

Grupa farmacoterapeutică: vaccinuri hepatitice, codul ATC: J07BC20

Twinrix Adult este un vaccin combinat formulat prin asocierea unor cantităţi de virus hepatitic A (HA) inactivat şi purificat cu antigen de suprafaţă purificat al virusului hepatitei B (AgHbs), adsorbite separat pe hidroxid de aluminiu, respectiv fosfat de aluminiu. Virusul hepatitei A este cultivat pe celule diploide MRC5 de origine umană. AgHBs este produs prin cultură, în mediu selectiv, din celule de drojdie modificate genetic.

Twinrix Adult conferă imunitate împotriva infecţiei cu VHA şi VHB prin inducerea anticorpilor specifici anti-VHA şi anti-HBs.

Protecţia împotriva hepatitei A şi B se dezvoltă în decurs de 2-4 săptămâni. În studiile clinice, au fost observaţi anticorpi specifici împotriva hepatitei A la aproximativ 94% din adulţi, la o lună după prima doză şi la aproximativ 100%, la o lună după a treia doză (adică luna 7). Anticorpi umorali specifici împotriva hepatitei B au fost observaţi la 70% dintre adulţi după prima doză şi la aproximativ 99% după a treia doză.

Schema de vaccinare primară la 0, 7 şi 21 zile plus o a patra doză la 12 luni se utilizează în circumstanţe excepţionale la adulţi. Într-un studiu clinic în care Twinrix Adult a fost administrat conform acestei scheme, 82% şi 85% din cei vaccinaţi aveau niveluri seroprotectoare de anticorpi anti-VHB la 1 şi 5 săptămâni, respectiv, după cea de a treia doză (adică la 1 lună şi la 2 luni după doza iniţială). Rata seroprotecţiei împotriva hepatitei B a crescut la 95,1% la trei luni după doza iniţială.

Rata seropozitivităţii anticorpilor anti-VHA a fost de 100%, 99,5% şi 100% în lunile 1, 2 şi 3 după doza iniţială.
La o lună după cea de-a patra doză, toate persoanele vaccinate au demonstrat niveluri seroprotectoare de anticorpi anti-HBs şi au fost seropozitivi pentru anticorpii anti-VHA.

În studiile clinice realizate la subiecţi cu vârsta mai mare de 40 ani, la care s-a administrat Twinrix Adult conform schemei de vaccinare la 0, 1, 6 luni, rata de seropozitivitate pentru anticorpii anti-VHA şi rata seroprotecţiei împotriva hepatitei B au fost comparate cu ratele de seropozitivitate şi seroprotecţie obţinute cu vaccinuri monovalente hepatitice A si B, atunci când au fost administrate în braţe diferite. 
Rata de seroprotecţie împotriva hepatitei B după administrarea Twinrix Adult a fost de 92% şi 56% în luna a 7-a, respectiv a 48-a, comparativ cu 80% şi 43% după vaccinul hepatitic B monovalent 20 μg al GlaxoSmithKline Biologicals, şi 71% şi 31% după alt vaccin hepatitic B monovalent 10 μg autorizat. Concentraţiile de anticorpi anti-HBs au scăzut pe măsură ce vârsta şi indexul masei corporale au crescut; de asemenea, au fost mai mici la bărbaţi decât la femei.
Rata de seropozitivitate pentru anticorpii anti-VHA după administrarea Twinrix Adult a fost de 97% atât în luna a 7-a cât şi în a 48-a, comparativ cu 99% şi 93% după vaccinul hepatitic A monovalent al GlaxoSmithKline Biologicals şi 99% şi 97% după un alt vaccin hepatitic A monovalent autorizat. 
Subiecţilor li s-a administrat o doză suplimentară a aceluiaşi vaccin(uri) la 48 de luni de la prima doză administrată în cursul vaccinării primare. La o lună după această doză, 95% dintre subiecţii vaccinaţi cu Twinrix Adult au atins niveluri seroprotectoare de anticorpi anti-VHB (≥ 10 mUI/ml).

În două studii clinice pe termen lung efectuate la adulţi cu vârsta între 17 şi 43 de ani, respectiv 18 şi 25  de subiecţi au prezentat teste care au putut fi evaluate la 20 ani după încheierea schemei de vaccinare primară cu Twinrix Adult; ratele de seropozivitate în ceea ce priveşte anticorpii anti-VHA au fost de 100% şi respectiv 96% şi ratele de seroprotecţie în ceea ce priveşte anticorpii anti-HBs au fost de 94% respectiv 92%. 

5.2	Proprietăţi farmacocinetice 

Evaluarea proprietăţilor farmacocinetice nu este necesară în cazul vaccinurilor.

5.3	Date preclinice de siguranţă 

Datele non-clinice de siguranţă nu au evidenţiat nici un risc special pentru om pe baza studiilor convenţionale farmacologice privind evaluarea siguranţei.


6	PROPRIETĂŢI FARMACEUTICE 

6.1	Lista de excipienţi 

Clorură de sodiu
Apă pentru preparate injectabile

Pentru adjuvanţi, vezi pct. 2.

6.2	Incompatibilităţi 

În absenţa studiilor privind compatibilitatea, acest medicament nu trebuie amestecat cu alte medicamente.

6.3	Perioada de valabilitate 

3 ani

6.4	Precauţii speciale pentru păstrare 

A se păstra la frigider (2C - 8C).

A nu se congela.

A se păstra în ambalajul original, pentru a fi protejat de lumină.

6.5	Natura şi conţinutul ambalajului 

1 ml suspensie într-o seringă preumplută (sticlă de tip I) cu piston cu dop (cauciuc butilic) şi cu un capac protector din cauciuc.
Capacul protector și dopul pistonului din cauciuc al seringii preumplute sunt fabricate din cauciuc sintetic.

Mărimi de ambalaje cu 1, 10 şi 25, cu sau fără ace.

Este posibil ca nu toate mărimile de ambalaj să fie comercializate.

6.6	Precauţii speciale pentru eliminarea reziduurilor şi alte instrucţiuni de manipulare 

În timpul păstrării, se poate observa un depozit alb, fin, având deasupra  un strat limpede, incolor.

Înainte de utilizare, vaccinul trebuie agitat pentru pentru refacerea suspensiei. După reobţinerea suspensiei, vaccinul va avea un aspect omogen, de culoare alb-tulbure.

Agitarea vaccinului pentru obţinerea unei suspensii omogene, de culoare alb-tulbure.

Vaccinul trebuie omogenizat urmând paşii de mai jos:
1. Se ţine seringa în palma strânsă, cu vârful în sus 
2. Se agită seringa, întorcând-o cu vârful în jos şi invers.
3. Se repetă această acţiune prin mişcări energice, timp de cel puţin 15 secunde.
4. Se examinează din nou vaccinul:
a. Dacă vaccinul are aspectul unei suspensii omogene, de culoare alb-tulbure, poate fi utilizat – acesta nu trebuie să aibă un aspect limpede.
b. Dacă vaccinul nu are aspectul unei suspensii omogene, de culoare alb-tulbure – se repetă mişcarea de răsucire cu vârful în jos/sus, timp de încă cel puţin 15 secunde – apoi se verifică din nou.

Vaccinul trebuie examinat vizual înainte de administrare pentru a detecta prezenţa oricărei particule străine şi/sau modificări ale aspectului său fizic. În eventualitatea observării oricăreia dintre ele, vaccinul nu trebuie administrat.

Atașați acul, conectând ușor butucul acului la adaptorul tip Luer Lock și rotiți un sfert de rotație în sensul acelor de ceasornic până când simțiți că se blochează.

Nu trageți pistonul seringii din corpul seringii. Dacă se întâmplă, nu administrați vaccinul. 




Eliminare
Orice medicament neutilizat sau material rezidual trebuie eliminat în conformitate cu reglementările locale. 


7.	DEŢINĂTORUL AUTORIZAŢIEI DE PUNERE PE PIAŢĂ 

GlaxoSmithKline Biologicals s.a.
Rue de l'Institut 89
B-1330 Rixensart, Belgia


8.	NUMĂRUL(ELE) AUTORIZAŢIEI DE PUNERE PE PIAŢĂ 

EU/1/96/020/001
EU/1/96/020/002
EU/1/96/020/003
EU/1/96/020/007
EU/1/96/020/008
EU/1/96/020/009


9.	DATA PRIMEI AUTORIZĂRI SAU A REÎNNOIRII AUTORIZAŢIEI 

Data primei autorizări: 20 septembrie 1996
Data ultimei reînnoiri a autorizaţiei: 28 August 2006


10.	DATA REVIZUIRII TEXTULUI 


Informaţii detaliate privind acest medicament sunt disponibile pe site-ul Agenţiei Europene pentru Medicamente http://www.ema.europa.eu.


























ANEXA II 

A.	FABRICANTUL SUBSTANŢELOR BIOLOGIC ACTIVE ŞI FABRICANTUL RESPONSABIL PENTRU ELIBERAREA SERIEI

B.	CONDIŢII SAU RESTRICŢII PRIVIND FURNIZAREA ŞI UTILIZAREA

C.	ALTE CONDIŢII ŞI CERINŢE ALE AUTORIZAŢIEI DE PUNERE PE   PIAŢĂ

	D.      	CONDIŢII SAU RESTRICŢII PRIVIND UTILIZAREA SIGURĂ ŞI EFICACE A MEDICAMENTULUI




A.	FABRICANTUL SUBSTANŢELOR BIOLOGIC ACTIVE ŞI FABRICANTUL RESPONSABIL PENTRU ELIBERAREA SERIEI 

Numele şi adresa fabricantului substanţelor biologic active


GlaxoSmithKline Biologicals s.a.
Parc de la Noire Epine 
Avenue Fleming 20 
1300 Wavre
Belgia

Numele şi adresa fabricantului responsabil pentru eliberarea seriei

GlaxoSmithKline Biologicals s.a.
Rue de l’Institut 89,
1330 Rixensart
Belgia


B.	CONDIŢII SAU RESTRICŢII PRIVIND FURNIZAREA ŞI UTILIZAREA 

Medicament cu eliberare pe bază de prescripţie medicală.

· Eliberarea oficială a seriei 

În concordanţă cu Articolul 114 din Directiva 2001/83/CE, eliberarea oficială a seriei va fi făcută de un laborator de stat sau de un laborator destinat acestui scop. 


C.	ALTE CONDIŢII ŞI CERINŢE ALE AUTORIZAŢIEI DE PUNERE PE PIAŢĂ 

· Rapoartele periodice actualizate privind siguranţa (RPAS)

Cerinţele privind depunerea RPAS pentru acest medicament sunt prezentate în lista de date de referință și frecvențe de transmitere la nivelul Uniunii (lista EURD) menţionată la articolul 107c alineatul (7) din Directiva 2001/83/CE şi orice actualizari ulterioare ale acesteia publicată pe portalul web european privind medicamentele.


D.      CONDIŢII SAU RESTRICŢII CU PRIVIRE LA SIGURANŢA ŞI EFICACITATEA UTLIZĂRII MEDICAMENTULUI 

·  Planul de management al riscului (PMR)
      
Nu este cazul.

























ANEXA III 

ETICHETAREA ŞI PROSPECTUL 




























A. ETICHETAREA 






INFORMAŢII CARE TREBUIE SĂ APARĂ PE AMBALAJUL SECUNDAR
1 seringă preumplută fără ac
10 seringi preumplute fără ac
25 seringi preumplute fără ac
1 seringă preumplută cu 1 ac
10 seringi preumplute cu 10 ace
25 seringi preumplute cu 25 ace


1.	DENUMIREA COMERCIALĂ A MEDICAMENTULUI

Twinrix Adult - suspensie injectabilă în seringă preumplută
vaccin hepatitic A (inactivat) şi vaccin hepatitic B recombinant (ADNr) (adsorbite)


2.	DECLARAREA SUBSTANŢEI(LOR) ACTIVE 

1 doză (1 ml) conţine:
Virus hepatitic A (inactivat)1,2						720 Unităţi ELISA
Antigen de suprafaţă al virusului hepatitic B3,4				20 micrograme

1Produs pe celule diploide umane (MRC-5)
2Adsorbit pe hidroxid de aluminiu hidratat				0,05 miligrame Al3+
3Produs pe celule de drojdie (Saccharomyces Cerevisiae) modificate prin inginerie genetică, prin tehnologie ADN recombinant
4Adsorbit pe fosfat de aluminiu						0,4 miligrame Al3+


3.	LISTA EXCIPIENŢILOR

Clorură de sodiu 
Apă pentru preparate injectabile


4.	FORMA FARMACEUTICĂ ŞI CONŢINUTUL 

Suspensie injectabilă în seringă preumplută

1 seringă preumplută
1 doză (1 ml)

10 seringi preumplute
10 x 1 doză (1 ml)

25 seringi preumplute
25 x 1 doză (1 ml)

1 seringă preumplută + 1 ac
1 doză (1 ml)

10 seringi preumplute + 10 ace
10 x 1 doză (1 ml)

25 seringi preumplute + 25 ace
25 x 1 doză (1 ml)


5.	MODUL ŞI CALEA(CĂILE) DE ADMINISTRARE

A se citi prospectul înainte de utilizare
Utilizare intramusculară
A se agita înainte de utilizare


6.	ATENŢIONARE SPECIALĂ PRIVIND FAPTUL CĂ MEDICAMENTUL NU TREBUIE PĂSTRAT LA VEDEREA ŞI ÎNDEMÂNA COPIILOR

A nu se lăsa la vederea şi îndemâna copiilor


7.	ALTĂ(E) ATENŢIONARE(ĂRI) SPECIALĂ(E), DACĂ ESTE(SUNT) NECESARĂ(E)


8.	DATA DE EXPIRARE

EXP: {LL/AAAA}


9.	CONDIŢII SPECIALE DE PĂSTRARE

A se păstra la frigider
A nu se congela
A se păstra în ambalajul original pentru a fi protejat de lumină


10.	PRECAUŢII SPECIALE PRIVIND ELIMINAREA MEDICAMENTELOR NEUTILIZATE SAU A MATERIALELOR REZIDUALE PROVENITE DIN ASTFEL DE MEDICAMENTE, DACĂ ESTE CAZUL


11.	NUMELE ŞI ADRESA DEŢINĂTORULUI AUTORIZAŢIEI DE PUNERE PE PIAŢĂ

GlaxoSmithKline Biologicals s.a.
Rue de l’Institut 89
B-1330 Rixensart, Belgia


12.	NUMĂRUL(ELE) AUTORIZAŢIEI DE PUNERE PE PIAŢĂ

EU/1/96/020/001 – cutie cu 1 seringă preumplută fără ac
EU/1/96/020/002 - cutie cu 10 seringi preumplute fără ac
EU/1/96/020/003 - cutie cu 25 seringi preumplute fără ac
EU/1/96/020/007 - cutie cu 1 seringă preumplută cu 1 ac
EU/1/96/020/008 - cutie cu 10 seringi preumplute cu 10 ace
EU/1/96/020/009 - cutie cu 25 seringi preumplute cu 25 ace



13.	SERIA DE FABRICAŢIE

Lot:


14.	CLASIFICARE GENERALĂ PRIVIND MODUL DE ELIBERARE 


15.	INSTRUCŢIUNI DE UTILIZARE


16.	INFORMAŢII ÎN BRAILLE

Justificare acceptată pentru neincluderea informaţiei în Braille.


17.	IDENTIFICATOR UNIC – COD DE BARE BIDIMENSIONAL 

Cod de bare bidimensional care conţine identificatorul unic.


18.	IDENTIFICATOR UNIC – DATE LIZIBILE PENTRU PERSOANE 

PC
SN
NN





MINIMUM DE INFORMAŢII CARE TREBUIE SĂ APARĂ PE AMBALAJELE PRIMARE MICI


1.	DENUMIREA COMERCIALĂ A MEDICAMENTULUI ŞI CALEA(CĂILE) DE ADMINISTRARE

Twinrix Adult, suspensie injectabilă
vaccin hepatitic A şi B 
i.m.


2.	ModUL de administrare


3.	DATA DE EXPIRARE

EXP: 


4.	SERIA DE FABRICAŢIE

Lot: 


5. 	CONŢINUTUL PE MASĂ, VOLUM SAU UNITATEA DE DOZĂ

1 doză (1 ml)


6. 	ALTE INFORMAŢII

























B. PROSPECTUL 




Prospect: informaţii pentru utilizator 

Twinrix Adult suspensie injectabilă în seringă preumplută
vaccin hepatitic A (inactivat) şi vaccin hepatitic B recombinant (ADNr) (adsorbite).

Citiţi cu atenţie şi în întregime acest prospect înainte să începeţi să utilizaţi acest vaccin deoarece conţine informaţii importante pentru dumneavoastră.
· Păstraţi acest prospect. S-ar putea să fie necesar să-l recitiţi.
· Dacă aveţi orice întrebări suplimentare, adresaţi-vă medicului dumneavoastră sau farmacistului.
· Acest vaccin a fost prescris numai pentru dumneavoastră. Nu trebuie să-l daţi altor persoane. 
· Dacă manifestaţi orice reacţii adverse, adresaţi-vă medicului dumneavoastră sau farmacistului. Acestea includ orice posibile reacţii adverse nemenţionate în acest prospect. Vezi pct. 4.

Ce găsiţi în acest prospect
1.	Ce este Twinrix Adult şi pentru ce se utilizează
2.	Ce trebuie să ştiţi înainte să vă fie administrat Twinrix Adult
3.	Cum vă este administrat Twinrix Adult
4.	Reacţii adverse posibile
5.	Cum se păstrează Twinrix Adult
6.	Conţinutul ambalajului şi alte informaţii


1.	Ce este Twinrix Adult şi pentru ce se utilizează 

Twinrix Adult este un vaccin utilizat la adulţi şi adolescenţi cu vârsta de 16 ani sau mai mare pentru a preveni două afecţiuni: hepatita A şi hepatita B. Vaccinul acţionează prin formarea de către organism a propriei protecţii (anticorpi) împotriva acestor afecţiuni.

· Hepatita A: Hepatita A este o boală infecţioasă, care poate afecta ficatul. Această afecţiune este determinată de virusul hepatitic A. Virusul hepatitic A poate fi transmis de la o persoană la alta prin alimente sau băuturi sau prin înotul în apă contaminată cu reziduuri din canalizare. Simptomele de hepatită A încep la 3 până la 6 săptămâni de la contactul cu virusul. Acestea constau în greaţă (stare de rău), febră şi dureri. După câteva zile albul ochilor şi pielea pot deveni galbene (icter). Severitatea şi tipul simptomelor pot să varieze. Copiii mici pot să nu dezvolte icter. Cele mai multe persoane îşi revin complet, dar de obicei boala este suficient de severă pentru a-i împiedica să lucreze timp de aproximativ o lună.

· Hepatita B: Hepatita B este determinată de virusul hepatitic B. El determină mărirea ficatului (inflamarea). Virusul se găseşte în fluidele corpului cum sunt: sângele, sperma, secreţiile vaginale sau saliva persoanelor infectate.

Vaccinarea este cea mai bună cale de protecţie împotriva acestor boli. Nici una dintre componentele vaccinului nu este infecţioasă.


2.	Înainte să vă fie administrat Twinrix Adult 

Nu trebuie să vi se administreze Twinrix Adult dacă
· sunteţi alergic la:
· substanţele active sau la oricare component inclus în acest medicament (enumerate la pct. 6). 
· neomicină
Semnele unei reacţii alergice pot fi erupţie trecătoare pe piele, care provoacă mâncărime, scurtarea respiraţiei şi umflarea feţei sau a limbii.
· aţi avut anterior o reacţie alergică la orice vaccin împotriva hepatitei A şi hepatitei B.
· aveţi o infecţie severă cu temperatură mare (peste 38C). O infecţie minoră cum este o răceală nu ar trebui să fie o problemă, dar discutaţi mai întâi cu medicul dumneavoastră.

Atenţionări şi precauţii 
Vorbiţi cu medicul dumneavoastră sau farmacistul înainte de a vi se administra Twinrix Adult dacă: 
· aţi avut probleme de sănătate după o administrare anterioară a vreunui vaccin.
· aveţi sistemul imunitar slăbit datorită unei boli sau a unui tratament medicamentos.
· aveţi sângerări sau vă apar uşor vânătăi.

Leşinul poate să apară (mai ales la adolescenţi) după, sau chiar înaintea administrării oricărei injecţii, ca răspuns la acul de seringă. Ca urmare, spuneţi medicului sau asistentei medicale dacă aţi leşinat la o injectare anterioară. 

Un răspuns slab la vaccin, posibil fără a obţine protecţie împotriva hepatitei A, se întâlneşte în cazul persoanelor obeze. Un răspuns slab la vaccin, posibil fără a obţine protecţie împotriva hepatitei B, se întâlneşte de asemenea, în cazul persoanelor în vârstă, la bărbaţi mai mult decât la femei, la fumători, la persoanele obeze, la persoanele cu boli de lungă durată sau la persoane care urmează un anumit tip de tratament. Medicul dumneavoastră vă poate sfătui să vă faceţi nişte teste de sânge după vaccinare pentru a vedea dacă s-a obţinut un răspuns satisfăcător. Dacă răspunsul nu este suficient de bun, medicul dumneavoastră vă poate sfătui asupra posibilităţii de a avea nevoie de noi doze.

Alte medicamente şi Twinrix Adult
Vă rugăm să spuneţi medicului sau farmacistului dumneavoastră dacă luaţi, aţi luat recent sau s-ar putea sa luaţi orice alte medicamente.

Sarcina şi alăptarea
Dacă sunteţi gravidă sau alăptaţi, credeţi că aţi putea fi gravidă sau intenţionaţi să rămâneţi gravidă, adresaţi-vă medicului dumneavoastră pentru recomandări înainte de a lua acest medicament.
Nu se cunoaşte dacă Twinrix Adult trece în lapte, totuşi nu se aşteaptă ca vaccinul să determine probleme copiilor alăptaţi la sân.

Twinrix Adult conţine neomicină şi sodiu
Vă rugăm să spuneţi medicului dumneavoastră dacă aţi avut anterior o reacţie alergică la neomicină (un antibiotic).
Acest vaccin conţine sodiu mai puţin de 1 mmol (23 mg) per doză, adică practic „nu conţine sodiu”.


3.	Cum vă este administrat Twinrix Adult 

Veţi primi în total trei injecţii într-un interval de 6 luni. Fiecare injecţie este administrată la o consultaţie medicală separată. Prima doză va fi administrată la o dată aleasă. Cele două doze rămase vor fi administrate la o lună şi la şase luni după prima doză.

· Prima doză:	la o dată aleasă
· A doua doză:	o lună mai târziu
· A treia doză:	la 6 luni după prima doză

Twinrix Adult poate fi administrat şi în decursul unei luni – trei doze. Această schemă de vaccinare poate fi aplicată la adulţii care au nevoie de o protecţie rapidă (cum ar fi cei care călătoresc în străinătate). Prima doză va fi administrată la o dată aleasă. Celelalte două doze vor fi administrate la 7 zile şi la 21 zile după prima doză. O a patra doză este recomandată la 12 luni. 

· Prima doză: 	la o dată aleasă
· A doua doză: 	7 zile mai târziu
· A treia doză:	la 21 zile de la prima doză
· A patra doză: 	la 12 luni după prima doză

Medicul dumneavoastră vă va informa referitor la posibila necesitate a unor doze suplimentare şi la vaccinarea de rapel.

Aşa cum s-a indicat la pct. 2, un răspuns slab la vaccin, posibil fără să se atingă protecţia împotriva hepatitei B, este mai frecvent la persoanele în vârstă, la bărbaţi mai mult decât la femei, la fumători, la persoanele obeze, la persoanele cu boli de lungă durată sau la persoane care urmează un anumit tip de tratament. Medicul dumneavoastră vă poate sfătui să vă faceţi nişte teste de sânge după încheierea schemei de vaccinare pentru a vedea dacă s-a obţinut un răspuns satisfăcător. Dacă răspunsul nu este suficient de bun, medicul dumneavoastră vă poate sfătui asupra posibilităţii de a avea nevoie de noi doze.

Dacă pierdeţi o administrare din schemă, vorbiţi cu medicul dumneavoastră şi programaţi-vă altă consultaţie.

Asiguraţi-vă că urmaţi cursul complet de vaccinare de trei injecţii. Dacă nu, este posibil să nu fiţi protejat în totalitate împotriva bolilor.

Medicul vă va administra Twinrix sub formă de injecţii în muşchiul umărului.

Vaccinul nu trebuie administrat sub piele (profund) sau în muşchiul fesier pentru că protecţia ar putea fi mai slabă.

Niciodată vaccinul nu trebuie administrat într-o venă.

Dacă aveţi alte întrebări privind utilizarea acestui vaccin, adresaţi-vă medicului sau farmacistului dumneavoastră.


4.	Reacţii adverse posibile 

Ca toate medicamentele, acest vaccin poate provoca reacţii adverse, cu toate că nu apar la toate persoanele.

Reacţiile adverse care pot apărea sunt următoarele:

Foarte frecvente (Acestea pot apărea la 1 din 10 doze sau mai mult de vaccin): durere de cap, durere şi roşeaţă la locul injectării, oboseală.

Frecvente (Acestea pot apărea la până la 1 din 10 doze de vaccin): diaree, greaţă, umflătură, vânătaie sau mâncărime la locul injectării, stare generală de rău.

Mai puţin frecvente (Acestea pot apărea la până la 1 din 100 doze de vaccin): ameţeală, vărsături, dureri de stomac, dureri musculare, infecţii ale tractului respirator superior, febră egală cu sau mai mare de 37,5°C.

Rare (Acestea pot apărea la până la 1 din 1000 doze de vaccin): umflarea ganglionilor de la nivelul gâtului, axilei sau abdomenului (limfadenopatie), pierderea sensibilităţii pielii la durere sau atingere (hipoestezie), senzaţie de înţepături (parestezie), erupţie trecătoare pe piele, mâncărime, dureri articulare, pierderea poftei de mâncare, tensiune arterială scăzută, simptome asemănătoare cu răceala, ca de exemplu temperatură ridicată, durere în gât, secreţii nazale, tuse şi frisoane.

Foarte rare (Acestea pot apărea la până la 1 din 10000 doze de vaccin): 
Reacţiile adverse apărute foarte rar în timpul studiilor clinice sau în timpul utilizării  obişnuite a vaccinului sau a vaccinurilor individuale hepatitice A şi hepatitice B, includ: scăderea numărului de trombocite din sânge, care creşte riscul de sângerare sau de apariţie a vânătăilor (trombocitopenie), pete de culoare violacee sau roşu-maronie vizibile prin piele (purpură trombocitopenică), inflamaţie sau infecţie la nivelul creierului (encefalită), afecţiuni degenerative ale creierului (encefalopatie), inflamarea nervilor (nevrită), amorţeala sau slăbiciunea braţelor şi picioarelor (neuropatie), paralizie, accese sau convulsii, umflarea feţei, gurii sau gâtului (edem angioneurotic), ridicături la nivelul pielii de culoare violacee sau violacee-roşiatică (lichen plan), erupţie gravă pe piele (eritem polimorf), urticarie, inflamarea articulaţiilor, slăbiciune musculară, infecţie în jurul creierului care poate cauza dureri de cap severe, cu înţepenirea gâtului şi sensibilitate la lumină (meningită), inflamarea unor vase de sânge (vasculită), rezultate anormale ale testelor hepatice de laborator, scleroză multiplă, inflamarea măduvei spinării (mielită), căderea pleopei şi lăsarea muşchilor pe o parte a feţei (paralizie facială), o inflamare temporară a nervilor, cauzând durere, slăbiciune şi paralizie a extremităţilor, care progresează deseori către piept şi faţă (sindrom Guillain-Barré), o tulburare a nervilor oculari (nevrită optică), durere la locul injectării, senzaţie de înţepătură şi arsură.
Reacţii alergice grave (anafilaxie, reacţii anafilactoide şi simptome asemănătoare bolii serului) pot apărea, de asemenea, foarte rar (cu până la 1 din 10 000 de doze de vaccin). 
Semnele de reacţii alergice grave pot fi erupţii pe piele care pot fi însoţite de mâncărime sau vezicule cu lichid, umflarea ochilor şi a feţei, dificultăţi în respiraţie sau la înghiţire, o scădere bruscă a tensiunii arteriale şi pierderea conştienţei. Aceste reacţii pot să apară înainte să părăsiţi cabinetului medicului. Totuşi, dacă prezentaţi oricare dintre aceste simptome, trebuie să contactaţi imediat un medic.

Raportarea reacţiilor adverse
În cazul în care prezintaţi orice reacţie adversă, adresaţi-vă medicului dumneavoastră sau farmacistului. Acestea includ orice posibile reacţii adverse, nemenţionate în acest prospect. De asemenea, puteţi raporta reacţiile adverse direct prin intermediul sistemului naţional de raportare, aşa cum este menţionat în Anexa V. Raportând reacţiile adverse, puteţi contribui la furnizarea de informaţii suplimentare privind siguranţa acestui medicament.


5.	Cum se păstrează Twinrix Adult 

Nu lăsați acest medicament la vederea şi îndemâna copiilor.

Nu utilizaţi acest medicament după data de expirare înscrisă pe cutie. Data de expirare se referă la ultima zi a lunii respective.

A se păstra la frigider (2C - 8C).
A se păstra în ambalajul original, pentru a fi protejat de lumină.
A nu se congela. Congelarea distruge vaccinul.

Nu aruncaţi niciun medicament pe calea apei menajere sau a reziduurilor menajere. Întrebaţi farmacistul cum să aruncaţi medicamentele care nu vă mai sunt necesare. Aceste măsuri vor ajuta la protejarea mediului.


6.	Conţinutul ambalajului şi alte informaţii 

Ce conţine Twinrix Adult  

· Substanţele active :
Virus hepatitic A (inactivat)1,2	720 Unităţi ELISA
Antigen de suprafaţă al virusului hepatitic B3,4	20 micrograme

1Produs pe celule diploide umane (MRC-5)
2Adsorbit pe hidroxid de aluminiu hidratat	0,05 miligrame Al3+
3Produs pe celule de drojdie modificate prin inginerie genetică (Saccharomyces Cerevisiae) modificate genetic prin tehnologie ADN recombinant
4Adsorbit pe fosfat de aluminiu	0,4 miligrame Al3+

· Alte componente ale vaccinului sunt: clorură de sodiu, apă pentru preparate injectabile.

Cum arată Twinrix Adult şi conţinutul ambalajului

Suspensie injectabilă în seringă preumplută.

Twinrix Adult este un lichid alb, uşor lăptos.

Twinrix Adult este disponibil în seringă preumplută cu 1 doză, cu sau fără ace separate, mărimi de ambalaj conţinând 1, 10 sau 25.

Este posibil ca nu toate mărimile de ambalaj să fie comercializate.

Deţinător al autorizaţiei de punere pe piaţă şi producător: 

GlaxoSmithKline Biologicals s.a.
Rue de l'Institut 89
B-1330 Rixensart 
Belgia

Pentru orice informaţii despre acest medicament, vă rugăm să contactaţi reprezentanţa locală a deţinătorului  autorizaţiei de punere pe piaţă:

	België/Belgique/Belgien
GlaxoSmithKline Pharmaceuticals s.a./n.v.SA/NV
Tél/Tel: + 32 (0)10 85 52 00

	Lietuva
GlaxoSmithKline Biologicals SA
Tel.: +370 80000334

	България
GlaxoSmithKline Biologicals SA
Тел.: +359 80018205

	Luxembourg/Luxemburg
GlaxoSmithKline Pharmaceuticals s.a./n.v.SA/NV
Belgique/Belgien
Tél/Tel: + 32 (0)10 85 52 00



	Česká republika
GlaxoSmithKline s.r.o.
Tel: + 420 2 22 00 1 1 11
cz.info@gsk.com

	Magyarország
GlaxoSmithKline Biologicals SA
Tel.: +36 80088309


	Danmark
GlaxoSmithKline Pharma A/S
Tlf.: + 45 36 35 91 00
dk-info@gsk.com

	Malta
GlaxoSmithKline Biologicals SA
Tel: +356 80065004


	Deutschland
GlaxoSmithKline GmbH & Co. KG
Tel: + 49 (0)89 36044 8701
produkt.info@gsk.com

	Nederland
GlaxoSmithKline BV
Tel: (0)33 2081100

	Eesti
GlaxoSmithKline Biologicals SA
Tel: +372 8002640
	Norge
GlaxoSmithKline AS
Tlf: + 47 22 70 20 00


	Ελλάδα
GlaxoSmithKline Μονοπρόσωπη A.E.B.E.
Tηλ: + 30 210 68 82 100

	Österreich
GlaxoSmithKline Pharma GmbH.
Tel: + 43 (0)1 970-75-0
at.info@gsk.com 


	España
GlaxoSmithKline, S.A.
Tel: + 34 900 202 700
es-ci@gsk.com 

	Polska
GSK Services Sp. z o.o.
Tel.: + 48 (22) 576 9000


	France
Laboratoire GlaxoSmithKline
Tél: + 33 (0) 1 39 17 84 44
diam@gsk.com


Hrvatska
GlaxoSmithKline Biologicals SA
Tel.: +385 800787089

	Portugal
Smith Kline & French Portuguesa - Produtos Farmacêuticos, Lda.
Tel: + 351 21 412 95 00
FI.PT@gsk.com

România
GlaxoSmithKline Biologicals SA
Tel: +40 800672524


	Ireland
GlaxoSmithKline (Ireland) Ltd
Tel: + 353 (0)1 495 5000

	Slovenija
GlaxoSmithKline Biologicals SA
Tel: +386 80688869


	Ísland
Vistor ehf. 
Sími: +354 535 7000 

	Slovenská republika
GlaxoSmithKline Biologicals SA
Tel: +421 800500589


	Italia
GlaxoSmithKline S.p.A.
Tel: + 39 (0)45 7741111

	Suomi/Finland
GlaxoSmithKline Oy
Puh/Tel: + 358 10 30 30 30


	Κύπρος
GlaxoSmithKline Biologicals SA
Τηλ: +357 80070017
	Sverige
GlaxoSmithKline AB
Tel: + 46 (0)8 638 93 00
info.produkt@gsk.com



	Latvija
GlaxoSmithKline Biologicals SA
Tel: +371 80205045
	United Kingdom (Northern Ireland)
GlaxoSmithKline Biologicals SA
Tel: +44(0)800 221441
customercontactuk@gsk.com 

	
	


Acest prospect a fost revizuit în 

Alte surse de informaţii

Informaţii detaliate privind acest medicament sunt disponibile pe site-ul Agenţiei Europene pentru Medicamente: https://www.ema.europa.eu

---------------------------------------------------------------------------------------------------------------------

Următoarele informaţii sunt destinate numai profesioniștilor din domeniul sănătății:

În timpul păstrării, se poate observa un depozit alb, fin, având deasupra un strat limpede, incolor.

Înainte de utilizare, vaccinul trebuie agitat pentru pentru refacerea suspensiei. După reobţinerea suspensiei, vaccinul va avea un aspect omogen, de culoare alb-tulbure.

Agitarea vaccinului pentru obţinerea unei suspensii omogene, de culoare alb-tulbure.

Vaccinul trebuie omogenizat urmând paşii de mai jos:
1. Ţineţi seringa în palma strânsă, cu vârful în sus 
2. Agitaţi seringa întorcând-o cu vârful în jos şi invers.
3. Repetaţi această acţiune prin mişcări energice timp de cel puţin 15 secunde.
4. Examinaţi din nou vaccinul:
a. Dacă vaccinul are aspectul unei suspensii omogene, de culoare alb-tulbure, poate fi utilizat – acesta nu trebuie să aibă un aspect limpede.
b. Dacă vaccinul nu are aspectul unei suspensii omogene, de culoare alb-tulbure – repetaţi mişcarea de răsucire cu vârful în jos/sus timp de încă cel puţin 15 secunde – apoi verificaţi din nou.

Vaccinul trebuie examinat vizual înainte de administrare pentru a detecta prezenţa oricărei particule străine şi/sau modificări ale aspectului său fizic. În eventualitatea observării oricăreia dintre ele, vaccinul nu trebuie administrat.

Țineţi seringa de corpul seringii, nu de piston.
Deșurubați capacul seringii răsucindu-l în sens invers acelor de ceasornic.

Atașați acul, conectând ușor butucul acului la adaptorul tip Luer Lock și rotiți un sfert de rotație în sensul acelor de ceasornic până când simțiți că se blochează.
Nu trageți pistonul seringii din corpul seringii. Dacă se întâmplă, nu administrați vaccinul. 




Eliminare
Orice medicament neutilizat sau material rezidual trebuie eliminat în conformitate cu reglementările locale.

